Jens Peter Vernersen (S), 2006-05-19:
Når beslutningsforslaget er fremsat, så er det jo med udgangspunkt i de skandalesager, vi har set og hørt om, og også med udgangspunkt i den nultoleranceplan, som ministeren selv omtaler.
På ministeriets hjemmeside står der under det her punkt, at man vil undersøge muligheden for at kunne fratage personer, der gentagne gange overtræder reglerne, retten til at drive virksomhed.
Og det er selvfølgelig specielt med hensyn til de grossistvirksomheder, vi har talt om.
Se, det synes jeg jo ikke var særlig præcist, men ministeren har selvfølgelig været i en proces siden den 22. marts, hvor der stod på ministeriets hjemmeside, at man vil undersøge det, for i et svar til mig på et spørgsmål, jeg stillede den 4. april – der går jo næsten en måned, inden man svarer på spørgsmålet – hvor jeg spørger, om det her er muligt inden for engrosvirksomheder, svarer ministeren, at nu vil man altså hurtigst muligt fremsætte et lovforslag.
Så det vil altså sige, at fra den 22. marts og frem til den 1. maj er det altså rykket fra, at man vil undersøge muligheden, og til at man vil fremsætte det hurtigst muligt.
Og jeg synes selvfølgelig, at det er tilfredsstillende, at ministeren er kommet til den konklusion, men det var jo ikke det, der var udgangspunktet i det, man kunne læse på ministeriets egen hjemmeside, hvor man blot ville undersøge muligheden.
Det er selvfølgelig vigtigt, at man ikke bare undersøger, men at man ved konkret handling sætter det her i gang, og det var selvfølgelig derfor, at vi fremsatte det her beslutningsforslag, også for at hjælpe ministeren over den der vakkelvorne situation, hvor han måske ikke var helt sikker, til klart at kunne markere, at det var han.
Så håber jeg også, at vi i enighed efter sommerferien kan vedtage mit lovforslag, et forslag, som jo altså vil gå ud på at fratage folk retten til at drive fødevarevirksomhed, når de groft eller gentagne gange overtræder reglerne.
Jeg er sikker på, at ministeren godt hørte beskrivelsen af den proces, som jeg omtalte, nemlig at man starter med at ville undersøge den 22. marts og så kommer frem til her efter en måneds tænkepause – for så lang tid gik der faktisk – at nu vil man så fremsætte et lovforslag.
Det er klart, at når forslaget kommer, vil vi kigge på det, og hvis det indeholder de restriktioner, som vi finder vigtige, mener vi selvfølgelig, at så skal vi stemme for forslaget, men hvis det er sådan, at det ikke giver den mulighed, som er hensigten med vores beslutningsforslag, så kan vi jo ikke bidrage til det.
Thulin Kød, er de f.eks. startet igen, efter at de blev lukket?
Jeg opfattede ikke, at der lå et spørgsmål i det, jeg troede bare, det var en bemærkning.
Men det er vel en meget naturlig proces, at man siger, at man skal undersøge mulighederne, og det vil jo også sige undersøge, hvilke muligheder der er, og så derefter bevæger sig over til at blive mere konkret.
Det er vel en meget naturlig proces.
Nu vil der blive fremsat et lovforslag, og jeg tror, uden at kunne vide det, at det er et, som hr. Jens Peter Vernersen og Socialdemokratiet vil kunne støtte.
Jeg mener, det lever fuldt ud op til de grundlæggende intentioner, der er i de synspunkter, hr. Jens Peter Vernersen giver udtryk for.
Vi skal selvfølgelig finde den rigtige teknik at gøre det med.